„Isus Hristos este acelaş ieri şi azi şi în veci!”

(Evrei 13:8)

SCRISOARE  CIRCULARĂ

octombrie 1990

            Din inimă vă salut pe toţi în Numele scump al Domnului nostru Isus Hristos cu Cuvântul din Luca 11:49 ,,De aceea Înţelepciunea lui Dumnezeu a zis : ,,Le voi trimite prooroci şi apostoli; pe unii din ei îi vor ucide, iar pe alţii îi vor prigoni “. 

            De la Domnul aflăm că prin înţelepciunea Lui, Dumnezeu a vrut să ne trimeată prooroci şi apostoli; şi această asigurare este valabilă pentru întreaga epocă a Noului Testament. În ceea ce priveşte slujba proorocilor din Noul testament, iată ce aflăm în 

Luca 16:16 ,,...legea şi proorocii au ţinut până la Ioan; de atunci încoace, Evanghelia Împărăţiei se propovăduieşte..“.
             Dumnezeu a stabilit o ordine anumită şi a rânduit anumite slujbe în vederea zidirii Bisericii, şi în special slujbele proorocilor, apostolilor şi învăţătorilor: ,,De aceea, iată vă trimet prooroci, înţelepţi şi cărturari “ - Matei 23:34. 
          ,,Şi El a dat pe unii apostoli; pe alţii prooroci; pe alţii evanghelişti; pe alţii păstori şi învăţători “ - Efeseni 4:11.                          

          ,,Propovăduitorul şi apostolul ei am fost pus eu şi învăţător al Neamurilor “ - 2Timotei 1:11.                  

          Marea majoritate a creştinismului şi a celor ce se numesc credincioşi, nici nu observă că ei au fost văduviţi de Cuvântul original - care este Duh şi Viaţă - şi sunt hrăniţi cu un înlocuitor format din tâlcuiri proprii care pot fi împachetate în modul cel mai carismatic. Trebuie să ne cutremure pe toţi când vedem că în Numele lui Dumnezeu şi cu referinţe la Biblie, peste 300 de denominaţii s-au unit în Consiliul Mondial al Bisericilor, şi fiecare din acestea vrea să mântuiască pe membrii ei în felul ei propriu. Şi nu este de ajuns: până în cercurile credincioşilor unde oamenii doresc să trăiască în sfinţenie şi curăţie, aceştia au fost duşi de nas cu lucruri moştenite care nu se potrivesc cu “vestirea originală“ şi nici cu practica “creştinismului primar“. Cuvântul oamenilor este vestit plin de ungere, după ce Cuvântul lui Dumnezeu a fost făcut fără putere, fără ca oamenii să-şi fi dat seama.

          În toate timpurile era necesar ca oamenii trimişi de Dumnezeu să fie primiţi, pentru că ei ne descoperă voia lui Dumnezeu şi ne introduc în voia Lui. Numai cel ce recunoaşte ceea ce a promis Dumnezeu în Cuvântul făgăduinţei primeşte posibilitatea de a se apleca sub mâna Sa puternică, şi astfel să devină părtaş al lucrării lui Dumnezeu. O vestire adevărată are ca bază Cuvântul original care a ieşit din gura lui Dumnezeu, şi care apoi a fost vestit mai departe prin gura proorocilor şi apostolilor Săi. Despre astfel de trimişi care vorbesc cu adevărat din însărcinarea lui Dumnezeu, Domnul spune în Luca 10:16 ,,Cine vă ascultă pe voi, pe Mine Mă ascultă; şi cine vă nesocoteşte pe voi, pe Mine Mă nesocoteşte; iar cine Mă nesocoteşte pe Mine, nesocoteşte pe Cel ce M-a trimes pe Mine ”. Numai cel trimis de Domnul Isus este luminat de El, umplut cu înţelepciunea divină, neputând face altceva decât să spună şi să prezinte ceea ce vine direct din partea lui Dumnezeu.

Pavel spune în Efeseni 3:4-5 ,,Citindu-le vă puteţi închipui priceperea pe care o am eu despre taina lui Hristos, care n-a fost făcută cunoscut fiilor oamenilor în celelalte veacuri, în felul cum a fost descoperită acum sfinţilor apostoli şi prooroci ai lui Hristos, prin Duhul ”. Cine nu a auzit şi cine nu ştie cât de adânc i s-a descoperit apostolului Pavel planul lui Dumnezeu, pe care el îl prezenta în predicile sale şi în epistolele către bisericile locale şi către colaboratorii lui! Referindu-se la aceasta, apostolul Petru a spus: ,,…cum v-a scris şi prea-iubitul nostru frate Pavel, după înţelepciunea dată lui, ca şi în toate epistolele lui, când vorbeşte despre lucrurile acestea. În ele sunt unele lucruri grele de înţeles ”. 2Petru 3:16. În Împărăţia lui Dumnezeu nu poate face oricine orice ar dori - numai în denominaţia sa proprie poate face ce doreşte. Lucrurile grele nu trebuie tâlcuite, ci trebuie lăsate în seama lui Dumnezeu. El cheamă pentru lucrări diferite - chiar şi pentru cele grele - pe cine vrea El. 

Întotdeauna au existat două posibilităţi Una, aşa cum ne-a fost citat în Luca 16:16, este ca Domnezeu, în înţelepciunea Lui, să trimeată prooroci şi apostoli care arată drumul cel bun. Alta, sunt cărturarii de la sine numiţi, care sunt o piedică pentru ei şi pentru alţii. Lor le este adresată mustrarea din Luca 11:52 ,,Vai de voi, învăţători ai Legii! Pentru că voi aţi pus mâna pe cheia cunoştinţei: nici voi n-aţi intrat, iar pe cei ce voiau să intre i-aţi împiedicat să intre ”.
           Apostolul Ioan a scris în 1Ioan2:21 ,,V-am scris nu că n-aţi cunoaşte adevărul, ci pentru că îl cunoaşteţi, şi ştiţi că nici o minciună nu vine din adevăr”. Adevărul rămâne adevăr întotdeauna, şi numai cel ce primeşte Cuvântul lui Dumnezeu prin descoperirea Duhului va fi părtaş al adevărului deplin şi eliberator al Cuvântului lui Dumnezeu, reuşind să deosebească tâlcuirile proprii şi răstălmăcirile neadevărate, de Cuvântul ieşit din gura lui Dumnezeu. Domnul a vorbit odată prin gura proorocului Ieremia: ,,Cum puteţi voi să ziceţi: ,,Suntem înţelepţi, şi Legea Domnului este cu noi? ” ,,Cu adevărat, degeaba s-a pus la lucru pana mincinoasă a cărturarilor. Înţelepţii sunt daţi de ruşine, sunt uimiţi, sunt prinşi; căci au nesocotit Cuvântul Domnului, şi ce înţelepciune au ei? ” - Ieremia 8:8-9.
           Slujba bărbaţilor lui Dumnezeu nu poate fi despărţită de lucrarea lui Dumnezeu. Israelul nu putea spune: ”Noi credem pe Dumnezeu, dar de tine Moise, nu avem nevoie”. Sau să-i fi spus lui Ilie: ”Du-te pe drumul tău, doar noi suntem poporul lui Dumnezeu ”. Tot aşa, nu se putea spune lui Petru sau Pavel: ”Noi vom termina totul cu bine şi fără voi”.

           Întotdeauna se aude acelaşi argument: ”Noi avem Biblia, noi suntem credincioşi, noi avem pe Hristos. Poziţia noastră nu depinde de un om, chiar dacă acesta ar fi cel mai mare trimis sau proroc al lui Dumnezeu”. Aşa ceva se aude foarte cinstit pentru mintea omenească, dar este exact în contradicţie cu cele spuse de Domnul şi cu rânduiala stabilită de El în Biserică. Se ştie că cel ce umblă cu Dumnezeu, crede cu adevărat Cuvântul lui Dumnezeu şi umblă pe calea Domnului călăuzit de Duhul Lui, acela va primi pe bărbaţii trimişi de Dumnezeu, va respecta slujba lor şi va fi binecuvântat prin aceasta.

           În zilele lui Ghedeon s-a sunat din trâmbiţă şi s-a strigat: ,,…au apucat făcliile cu mâna stângă şi trâmbiţele cu mâna dreaptă ca să sune, şi au strigat: ,,Sabia Domnului şi a lui Ghedeon! ” - Judecători 7:18-20. Din gura unor prea-cuvioşi am putea auzi: ”Doar era de ajuns dacă se spunea: ”Sabia Domnului ”, căci Ghedeon a fost doar un om ”.

           În 2Cronici 20:20 scrie un Cuvânt ciudat: ,,Încredeţi-vă în Domnul, Dumnezeul vostru, şi veţi fi întăriţi; încredeţi-vă în proorocii Lui, şi veţi izbuti”. Întotdeauna au existat prooroci mincinoşi, dar în general, în anumite timpuri şi împrejurări, era numai un singur proroc trimis de Dumnezeu - aşa cum s-a întâmplat înainte de prima venire a Domnului Isus Hristos - la fel a fost făgăduit un prooroc pentru timpul acesta, înaintea zilei celei mari şi înfricoşate.

           În zilele lui Ieremia erau mulţi prooroci falşi în jurul lui, cel mai cunoscut fiind Hanania. Un mare număr de astfel de prooroci au fost anunţaţi pentru timpul sfârşitului. 

           Domnul îi numeşte de multe ori ”proorocii voştri”, în opoziţie cu ”proorocii Mei”. Aşa citim în Ieremia 27:16 ,,Am vorbit şi preoţilor şi întregului popor şi le-am spus: ,,Aşa vorbeşte Domnul: ,,N-ascultaţi de cuvintele proorocilor voştri…căci ei vă proorocesc minciuni ”.
           Lucrurile n-au stat astfel nici în timpul lui Mica; atunci erau 400 de prooroci sub conducerea lui Zedechia. Dar ei erau prooroci şcolarizaţi, nu rânduiţi în slujbă chiar de Dumnezeu prin voce audibilă. De aceea trebuie şi acum să deosebim între ”prooroci ai comunităţii sau ai bisericii”, care pot sta sub o influenţă străină sau chiar sub un duh de minciună, şi între proorocii trimişi de Dumnezeu, însărcinaţi de El, care sunt legaţi de Cuvântul Domnului din Psalmul 105:15 ,,Nu vă atingeţi de unşii Mei - a zis El - şi nu faceţi rău proorocilor Mei ”.
            Prooroci folosiţi de Dumnezeu ca trâmbiţă directă a Lui, au existat atât în Vechiul cât şi în Noul Testament. Ei pot fi verificaţi şi testaţi doar cu unitatea de măsură a Cuvântului, care este veşnic valabil. Dacă un proroc sau apostol a fost trimis acum 1000 de ani sau 2000 de ani, sau în generaţia noastră, este acelaşi lucru: trebuie să fie întotdeauna aceeaşi învăţătură, aceeaşi vestire şi practică.

            Un evanghelist nu are o slujbă aşa de grea ca un proroc, apostol sau învăţător. El se concentrează asupra vestirii Evangheliei, fără să aibă o privire adâncă, şi nici nu prezintă planul lui Dumnezeu în detaliu. Un proroc posedă pe ”AŞA VORBEŞTE DOMNUL” al Cuvântului şi descoperă prin inspiraţie venită direct de pe tron, voia lui Dumnezeu. În Proverbe 29:18 citim: ,,Când nu este nici o descoperire dumnezeiască, poporul este fără frâu; dar ferice de poporul care păzeşte legea!”. Apostolul Petru scrie: ,,Şi avem Cuvântul proorociei făcut şi mai tare; la care bine faceţi că luaţi aminte, ca la o lumină care străluceşte într-un loc întunecos, până se va crăpa de ziuă şi va răsări luceafărul de dimineaţă în inimile voastre ” - 2Petru 1:19.

           În istoria omenirii există vremuri deosebite, zile deosebite, evenimente deosebite, aşa cum le-a stabilit Dumnezeu în planul şi voia Sa. Chiar şi atunci când se ridică un proroc cu ”AŞA VORBEŞTE DOMNUL” direct din partea Lui, totuşi multe lucruri se desfăşoară încă cu totul altfel decât ne închipuim şi ne aşteptăm ca oameni. Cel mai bun exemplu este prima venire a Domnului, când conducătorii religioşi ai acelui timp s-au aşteptat la ceva total diferit de felul cum a venit El. De aceea ei au trecut pe lângă acel mare eveniment, şi totodată pe lângă planul de mântuire al lui Dumnezeu care era în legătură cu evenimentul. Ei nu au recunoscut pe Domnul, a cărui cale Ioan o pregătea şi prezenta. El era un om trimis de Dumnezeu, iar cei ce treceau pe lângă mesajul vestit de el, aceia treceau pe lângă Dumnezeu, în ciuda sforţărilor lor religioase.

           În zilele lui Moise, poporul Israel a trăit într-un mod neînţeles în felul lui, ieşirea din Egipt. Chemarea şi trimiterea lui Moise era aşa de clară, încât te-ai fi aşteptat ca totul să se împlinească dintr-o dată. Doar Dumnezeu îl trimisese cu toiagul în mână şi cu AŞA VORBEŞTE DOMNUL înaintea lui Faraon: ,,Tu vei zice lui Faraon: ,,AŞA VORBEŞTE DOMNUL: ,,Israel este fiul Meu, întâiul Meu născut. Îţi spun: ,,Lasă pe fiul Meu să plece, ca să-Mi slujească ”.- Exod 4:22,23. În următoarele capitole citim deseori că acelaşi Moise se ducea din nou şi repeta porunca Domnului în faţa lui Faraon: ” AŞA VORBEŞTE DOMNUL, Dumnezeul lui Israel: Lasă ca poporul Meu să plece şi să-Mi slujească. Întregul Israel se aştepta ca schimbarea să se producă imediat, iar ei să fie scoşi afară din sclavie.

          Mai întâi a venit contrariul aşteptării, şi anume, după ce Dumnezeu trimisese pe proroc cu AŞA VORBEŞTE DOMNUL. În Exod 5:6-23 se poate citi cum s-a înrăutăţit situaţia poporului. Faraon a dat porunci pentru îngreunarea situaţiei poporului, ca ei să muncească mai mult şi să nu mai asculte de minciuni.

          Situaţia s-a înrăutăţit până la insuportabil. Oamenii cei mai de vază din popor erau bătuţi, poporul era înjosit, iar strigătul către Dumnezeu devenea tot mai tare. Dumnezeu ne spune în Noul Testament în legătură cu Faraon: ,,Fiindcă Scriptura zice lui Faraon: ,,Te-am ridicat înadins, ca să-Mi arăt în tine puterea Mea, şi pentru ca Numele Meu să fie vestit în tot pământul ” – Rom. 9:17. În acel timp când Domnul a împietrit inima lui Faraon, poporul Israel a avut de suferit nespus de mult.

          Noi suntem acum înaintea ”exodului miresei Domnului”. Noi am primit mesajul profetic pentru acest timp, şi totuşi se aud suspinuri şi plânsete pretutindeni. Noi am putea să ne întrebăm: trebuie să aibă loc toate acestea? Ferice de omul care nu se poticneşte de felul în care Dumnezeu lucrează pe pământ. Important este că facem parte din poporul lui Dumnezeu, care a auzit mesajul: ”Lasă poporul Meu să plece (din Babilon) ca să-Mi slujească! ”, care crede acest mesaj, indiferent ce fel de greutăţi şi probleme are de suportat.
          Aşa de sigur cum a dat Dumnezeu făgăduinţa pentru urmaşii lui Avraam, că după 400 de ani îi va scoate din Egipt, împlinind totul într-un mod de neînţeles pentru noi, tot aşa este şi acum. Noi am primit făgăduinţele din gura Domnului. Noi mai ştim că ceasul împlinirii celor făgăduite de Dumnezeu, este aproape, şi ne întrebăm doar câteodată, de ce trebuie să ne aflăm noi într-o astfel de stare jalnică, Noi ne putem închipui ce însemnătate a avut eliberarea pentru poporul Israel din acea situaţie înjositoare şi rea. Patria noastră nu este pe pământ, ci acolo la Domnul; de aceea noi trebuie să fim dezlegaţi de acest pământ. Asta se întâmplă atunci când starea devine insuportabilă pentru noi, iar noi aşteptăm ca Dumnezeu să intervină în mod personal.

Desfăşurări politice actuale

         Toată lumea este mirată de unirea Germaniei şi a Europei. Viteza cu care totul se desfăşoară conform planului, a tăiat răsuflarea multora. Tot timpul sunt întrebat, cum de a fost posibil de am vorbit în toţi aceşti 20 de ani despre aceste uniri. Aceasta este foarte simplu de explicat. Eu am spus doar ceea ce a fost scris în profeţia biblică. Dumnezeu a avut un proroc în timpul acesta, care a vorbit deja despre unirea religioasă şi despre cele patru împărăţii pe care Daniel le văzuse deja în vremea lui. Daniel a văzut patru fiare, adică patru împărăţii.

         Din istorie noi cunoaştem începutul şi sfârşitul acestor împărăţii. Ultima este împărăţia romană care va rămâne până la sfârşit, şi va fi distrusă prin judecata lui Dumnezeu, şi anume chiar înaintea începutului Împărăţiei lui Dumnezeu.

         Constelaţia acestei ultime împărăţii este dificilă de observat. Totuşi ne este descrisă din mai multe puncte de vedere, aşa ca să avem un tablou general.

         Această ultimă împărăţie s-a prăbuşit politic în anul 476 d.Hr., dar influenţa sa religioasă abia atunci a început. Ioan, văzătorul, a scris despre această împărăţie care era, nu mai este şi se va ridica din nou, devenind o putere religioasă, politică şi economică. Această împărăţie a avut capetele şi coarnele sale, aşa cum le-a descris văzătorul, doar trebuie guvernat, iar dacă este nevoie, trebuie şi împuns (cu coarne). Această putere a fost rănită de moarte prin sabie - mai ales un anumit cap a fost rănit deosebit de rău. Această rană de moarte s-a vindecat din nou, încât toată lumea se minunează - Apocalipsa 13:1-3.

         Scriptura s-a împlinit azi înaintea noastră. Capul cel mai important al împărăţiei romane era Germania. Deja în anul 962, la 2 februarie, Otto I a fost încoronat de papa Ioan al XII ca împărat al împărăţiei romane de naţionalitate germană. Cu sabia Duhului, care este Cuvântul lui Dumnezeu, această ţară a fost rănită în calitate de cel mai important cap, prin reforma lui Luther - şi astfel dezlegată parţial de dominaţia romană. Acestei împărţiri în catolici şi protestanţi, i-a urmat împărţirea politică a ţării în est şi vest.

         Ceea ce nu a reuşit contrareforma (iezuiţilor) şi războaiele religioase, se înfăptuieşte acum prin politica religioasă. După cel de al doilea război mondial, în timpul campaniilor electorale, partidele s-au folosit tot de ”fiara comunistă”, ca sperietoare, pentru a influnţa pe alegători.

         După schimbarea guvernamentală din 1989 a fost deschisă uşa spre vest. Era vorba de înţelegere şi împăcare. În sfârşit s-au văzut roadele. Cei împăcaţi (comuniştii din est) au fost desfiinţaţi. Despărţirea confesională este ca şi depăşită. Pretutindeni, la ocazii deosebite, nu se mai oficiază slujba religioasă catolică sau protestantă, ci ECUMENICĂ !!

           Totodată, şi despărţirea politică - care a despărţit Europa în est şi vest - este depăşită.  De la revoluţia din octombrie-noiembrie 1989 încoace, într-un timp scurt, s-au întâmplat lucruri incredibile. Lumea întreagă îşi ţine răsuflarea şi se miră. Profeţia biblică se împlineşte chiar sub ochii noştri, nu vor mai exista două sau trei mari puteri în Europa, ci numai una.
           După cel de al doilea război mondial s-a desfiinţat imperiul britanic, iar acum se destramă puterea sovietică - şi astfel poate renaşte şi înflori din nou ”împărăţia romană”.  Totul este într-o stare foarte avansată: parlament european, curte de judecată europeană şi bancă centrală europeană. Capul conducător, după cum se observă, va fi din nou Germania, ca axă de trecere între est şi vest, fără ca celelalte ţări să se teamă: chiar şi poziţia geografică i se potriveşte.

           Împărăţia germană sub Hitler - al treilea Reich - s-a sfârşit după cum bine ştim, dar a ”patra” va deveni împărăţia mondială. Scriptura trebuie să se împlinească sub egida ,,pace şi securitate înainte de a veni nenorocirea ” - 1Tesaloniceni 5.
           Pentru noi credincioşii Cuvântului, aceasta este o încurajare, când vedem împlinirea profeţiei biblice înaintea ochilor noştri; căci astfel vedem cât de aproape este timpul. Iar credincioşii îşi pot ridica capetele, pentru că izbăvirea trupului, transformarea şi răpirea este aproape. Este cu adevărat o mare prioritate de a fi informat prin Cuvântul descoperit.

           Din inimă vă dorim tuturor binecuvântarea lui Dumnezeu şi o perseverenţă biblică, până când Domnul va împlini şi ultima făgăduinţă între credincioşii Lui. El este credincios şi o va face.

           Gândiţi-vă şi la mine în rugăciunile voastre, pentru ca voia lui Dumnezeu să se facă în toate în Împărăţia lui Dumnezeu. 
                                 Din însărcinarea lui Dumnezeu,  
                                                                                fr. Frank              

